b"\n_START_ARTICLE_\nPrinc Filip, vojvoda Edinbur\xc5\xa1ki\n_START_SECTION_\nZgodnje \xc5\xbeivljenje\n_START_PARAGRAPH_\nPrinc Filip Gr\xc5\xa1ki in Danski se je rodil v vili Mon Repos na gr\xc5\xa1kem otoku Krfu 10. junija 1921 kot edini sin in zadnji, peti otrok princa Andrewa Gr\xc5\xa1kega in Danskega in princese Alice Battenber\xc5\xa1ke. Imel je \xc5\xa1tiri starej\xc5\xa1e sestre: Margarito, Theodoro, Cecilio in Sophie. Kr\xc5\xa1\xc4\x8den je bil v gr\xc5\xa1ki pravoslavni cerkvi. Njegova babica po o\xc4\x8detovi strani je bila gr\xc5\xa1ka kraljica Olga._NEWLINE_Kmalu po Filipovem rojstvu je v Londonu umrl njegov dedek po materini strani princ Louis Battenber\xc5\xa1ki, ki je \xc5\xbeivel v Zdru\xc5\xbeenem kraljestvu kot Louis Mountbatten, markiz Milford Havena. Bil je naturaliziran britanski dr\xc5\xbeavljan, ki se je po karieri v kraljevi mornarici odrekel svojim nem\xc5\xa1kim naslovom in med prvo svetovno vojno privzel priimek Mountbatten. Po obisku v Londonu sta se Filip in njegova mati vrnila v Gr\xc4\x8dijo, kjer je princ Andrew postal vodja vojske, ki se je borila v gr\xc5\xa1ko-tur\xc5\xa1ki vojni med letoma 1919 in 1922._NEWLINE_Vojna se je za Gr\xc4\x8dijo za\xc4\x8dela slabo, Turki so hitro napredovali. 22. septembra 1922 se je bil Filipov stric, kralj Konstantin I., prisiljen odpovedati prestolu. Nova voja\xc5\xa1ka vlada je priprla princa Andrewa in druge. Poveljnik vojske general Georgios Hatzianestis in pet visokih politikov je bilo usmr\xc4\x8denih. Ogro\xc5\xbeeno je bilo tudi \xc5\xbeivljenje princa Andrewa, princeso Alice so imeli pod stalnim nadzorom. Decembra je revolucionarno sodi\xc5\xa1\xc4\x8de princa Andrewa in njegovo dru\xc5\xbeino obsodilo na dosmrtno izgnanstvo. Britanska mornari\xc5\xa1ka ladja HMS Calypso je evakuirala dru\xc5\xbeino. Od\xc5\xa1li so v Francijo, kjer so se naselili v pari\xc5\xa1kem predmestju Saint Cloud v hi\xc5\xa1i, ki jim jo je kupila bogata teta. Ker je Filip zapustil Gr\xc4\x8dijo kot otrok, se ni nikoli nau\xc4\x8dil veliko gr\xc5\xa1\xc4\x8dine, ampak razume le dolo\xc4\x8deno koli\xc4\x8dino.\n_START_SECTION_\nIzobrazba\n_START_PARAGRAPH_\nFilip se je najprej \xc5\xa1olal na ameri\xc5\xa1ki \xc5\xa1oli v Parizu, ki jo je vodil Donald MacJannet, ki ga je opisal kot pametnega, vendar neverjetno vljudnega fanta. Leta 1928 so ga poslali v Zdru\xc5\xbeeno kraljestvo na \xc5\xa1olo Cheam School. \xc5\xbdivel je pri babici po mamini strani Victorii Mountbatten in stricu Georgu Mountbattnu, markizu Milford Havena, v Lynden Manorju v Brayu v Berkshiru. V naslednjih treh letih so se njegove \xc5\xa1tiri sestre poro\xc4\x8dile z nem\xc5\xa1kimi plemi\xc4\x8di in se preselile v Nem\xc4\x8dijo, materi so diagnosticirali shizofrenijo in jo preselili v posebno ustanovo, o\xc4\x8de pa se je preselil v stanovanje v Monte Carlo. Do konca otro\xc5\xa1tva Filip ni imel stikov z materjo. Leta 1933 so ga poslali v Nem\xc4\x8dijo v \xc5\xa1olo Schule Schloss Salem, ki je bila v lasti dru\xc5\xbeine njegovega svaka Bertholda. Zaradi vzpona nacizma v Nem\xc4\x8diji je moral ustanovitelj \xc5\xa1ole Kurt Hahn, ki je bil Jud, pobegniti. Zbe\xc5\xbeal je na \xc5\xa0kotsko, kjer je ustanovil \xc5\xa1olo Gordonstoun. Po dveh semestrih se je Filip prepisal na to \xc5\xa1olo. Leta 1937 so v letalski nesre\xc4\x8di pri Ostendu umrli njegova sestra Cecilie, njen mo\xc5\xbe Georg Donatus, njuna mlada sinova in njena ta\xc5\xa1\xc4\x8da. \xc5\xa0estnajstletni Filip se je udele\xc5\xbeil njihovega pogreba v Darmstadtu. Naslednje leto je zaradi raka kostnega mozga umrl tudi njegov stric in skrbnik George Mountbatten.\n_START_SECTION_\nPomorska in voja\xc5\xa1ka slu\xc5\xbeba\n_START_PARAGRAPH_\nLeta 1939 je zapustil Gordonstoun in se pridru\xc5\xbeil kraljevi mornarici. Naslednje leto je diplomiral na Royal Naval College v Dartmouthu kot najbolj\xc5\xa1i kadet v svojem razredu. Med drugo svetovno vojno je slu\xc5\xbeil v britanskih silah, medtem ko sta se dva njegova svaka, Christopher in Berhold, borila na nasprotni nem\xc5\xa1ki strani. Filip je \xc5\xa1tiri mesece pre\xc5\xbeivel na bojni ladji HMS Ramillies v Indijskem oceanu, kjer je \xc5\xa1\xc4\x8ditil avstralske ekspedicijske sile. Kratek \xc4\x8das je pre\xc5\xbeivel tudi na bojnih ladjah HMS Kent in HMS Shropshire ter tudi na otoku Ceylon, dana\xc5\xa1nji \xc5\xa0rilanki. Po napadu Italije na Gr\xc4\x8dijo oktobra 1940 so ga poslali na bojno ladjo HMS Valiant v Sredozemlje._NEWLINE_Med drugim je bil Filip udele\xc5\xbeen tudi v bitki za Kreto in v bitki za Cape Matapan, kjer je nadzoroval reflektorske svetlobne vire na bojni ladji. Nagrajen je bil z gr\xc5\xa1kim vojnim kri\xc5\xbecem Valorja. Nekaj \xc4\x8dasa je na ladji RMS Empress iz Rusije skrbel za kotle. V Portsmouthu je opravil nekaj te\xc4\x8dajev, kjer je dobil najvi\xc5\xa1jo oceno v \xc5\xa1tirih od petih delov kvalifikacijskega izpita, s \xc4\x8dimer je postal podpolkovnik. Julija 1942 je bil imenovan za vodjo razstreljevalcev razredov V in W, obenem pa tudi za vodjo flotilje HMS Wallace, ki je delovala na vzhodni obali Velike Britanije, prisotna pa je bila tudi v zavezni\xc5\xa1kem napadu na Sicilijo._NEWLINE_16. julija 1942 je postal poro\xc4\x8dnik, oktobra istega leta pa prvi poro\xc4\x8dnik na ladji HMS Wallace. Pri 21-ih letih je postal eden najmlaj\xc5\xa1ih prvih poro\xc4\x8dnikov v kraljevi mornarici. Med invazijo na Sicilijo julija 1943 je re\xc5\xa1il svojo ladjo pred no\xc4\x8dnim napadom bobnikov. Zasnoval je na\xc4\x8drt, kjer so uporabili splave z dimom, ki je uspe\xc5\xa1no zamotil napadalce, njim pa omogo\xc4\x8dil neopa\xc5\xbeen prehod. Leta 1944 je bil preme\xc5\xa1\xc4\x8den na ladjo HMS Whelp. V \xc4\x8dasu podpisa japonske predaje je bil prisoten v Tokijskem zalivu. Januarja 1946 se je vrnil v Zdru\xc5\xbeeno kraljestvo in postal in\xc5\xa1truktor na ladji HMS Royal Arthur.\n_START_SECTION_\nPoroka\n_START_PARAGRAPH_\nLeta 1939 sta kralj Jurij VI. in kraljica Elizabeta obiskala Royal Naval College v Dartmouthu. Med obiskom je Filip dobil nalogo, da je spremljal kraljevi h\xc4\x8derki Elizabeto in Margaret, ki sta bili njegovi daljni sestri\xc4\x8dni po kraljici Viktoriji in po danskem kralju Kristjanu IX. Trinajstletna Elizabeta se je zaljubila v Filipa in za\xc4\x8dela sta si pisati pisma. Konec poletja 1946 je Filip zaprosil kralja za h\xc4\x8derino roko. Kralj je dovolil poroko, vendar pod pogojem, da do uradne zaroke ne pride pred Elizabetinim 21. rojstnim dnem. Do marca 1947 se je Filip odpovedal svojim gr\xc5\xa1kim in danskim kraljevskim naslovom, privzel je priimek Mountbatten po materinih prednikih in postal naturaliziran britanski dr\xc5\xbeavljan. Zaroka je bila uradno objavljena 10. julija 1947. \xc4\x8ceprav se je Filip vedno opredeljeval kot anglikanec in se udele\xc5\xbeeval s so\xc5\xa1olci v Angliji anglikanskih obredov, je bil kr\xc5\xa1\xc4\x8den v gr\xc5\xa1ki pravoslavni cerkvi. Nad\xc5\xa1kof Canterburyja Geoffrey Fisher ga je \xc5\xbeelel uradno sprejeti v angle\xc5\xa1ko cerkev, kar so opravili oktobra 1947. Dan pred poroko mu je kralj Jurij VI. podelil naslov kraljevega veli\xc4\x8danstva in na jutro poroke 20. novembra 1947 je Filip postal vojvoda Edinburga, grof Merionetha in baron Greenwicha._NEWLINE_Filip in Elizabeta sta se poro\xc4\x8dila na slovensnosti v Westminster Abbeyju, ki jo je posnel in oddajal radio BBC, spremljalo pa jo je 200 milijonov ljudi po vsem svetu. Njun zakon je najdalj\xc5\xa1i izmed vseh britanskih kraljevih parov. V povojni Veliki Britaniji ni bilo sprejemljivo, da bi se poroke udele\xc5\xbeil kdo izmed nem\xc5\xa1kih sorodnikov vojvode Edinbur\xc5\xa1kega, vklju\xc4\x8dno z njegovimi tremi \xc5\xa1e \xc5\xbeive\xc4\x8dimi sestrami, ki so se poro\xc4\x8dile z nem\xc5\xa1kimi knezi z nacisti\xc4\x8dnimi povezavami. Po poroki sta se vojvoda in vojvodinja Edinburga nastanila v rezidenci Clarence House. Tu sta se rodila prva dva otroka: leta 1948 princ Charles in leta 1950 princesa Anne._NEWLINE_Po medenih tednih se je Filip vrnil v mornarico, najprej v pisarno, nato pa so ga poslali v Greenwich. Od leta 1949 je bil nekaj \xc4\x8dasa name\xc5\xa1\xc4\x8den na Malti, kjer je bival v vili Guardamangii. Imenovan je bil za poro\xc4\x8dnika bojne ladje HMS Chequers, glavne ladje v mediteranski flotilji. 16. julija 1950 je postal poveljnik na ladji HMS Magpie. Leta 1952 je napredoval v glavnega poveljnika, vendar je \xc5\xbee leto pred tem zaklju\xc4\x8dil aktivno pomorsko kariero._NEWLINE_Kralj Jurij VI. je leta 1951 zbolel, zato sta Elizabeta in Filip odpotovala namesto njega v Kanado. Konec januarja 1952 sta odpotovala na turnejo po dr\xc5\xbeavah Commonwealtha. 6. februarja 1952 sta med obiskom Kenije izvedela, da je kralj umrl, s \xc4\x8dimer je Elizabeta postala kraljica. Ob prejemu novice sta takoj prekinila obisk in odpotovala domov.\n_START_SECTION_\nVladarska hi\xc5\xa1a\n_START_PARAGRAPH_\nKo je Elizabeta zasedla prestol, se je pojavilo vpra\xc5\xa1anje imena vladarske hi\xc5\xa1e. Filipov stric Louis Mountbatten je zagovarjal ime Mountbatten in stali\xc5\xa1\xc4\x8de, da bi morala Elizabeta prevzeti Filipov priimek. Ko je za to sli\xc5\xa1ala kraljica Marija, Elizabetina babica in \xc5\xbeena nekdanjega kralja Jurija V. Britanskega, je o tem obvestila britanskega predsednika vlade Winstona Churchilla, ki je Elizabeti svetoval, naj izda razglas, da vladarska hi\xc5\xa1a ostane Windsor. K temu nasvetu je verjetno pripomoglo dejstvo, da je Churchill \xc4\x8dutil mo\xc4\x8dno osebno antipatijo do Lorda Mountbattna, ki ga je \xc5\xa1tel za nevarnega tekmeca, ki je kriv za izgubo Indije. Princ Filip se je zasebno prito\xc5\xbeil: \xc2\xbbJaz nisem ni\xc4\x8d drugega kot krvava ameba. Sem edini \xc4\x8dlovek v dr\xc5\xbeavi, ki mu ni dovoljeno dati svojega imena lastnim otrokom.\xc2\xab_NEWLINE_8. februarja 1960, nekaj let po smrti kraljice Marije in Churchillovem odstopu, je kraljica Elizabeta izdala odredbo, v kateri je odlo\xc4\x8dila, da se kot priimek njunih potomcev po mo\xc5\xa1ki strani, ki niso princi in princese Zdru\xc5\xbeenega kraljestva, uporablja Mountbatten-Windsor. \xc4\x8ceprav je verjetno o tej odredbi razmi\xc5\xa1ljala \xc5\xbee dlje \xc4\x8dasa, jo je izdala le enajst dni pred rojstvom princa Andrewa 19. februarja in \xc5\xa1ele po tri mesece dolgi korespondenci med ustavnim strokovnjakom Edwardom Iwijem in premierjem Haroldom Macmillanom, ki sta zagovarjala vsak svoje stali\xc5\xa1\xc4\x8de. Iwi je zahteval tak\xc5\xa1no spremembo, saj sta prva otroka nosila materin priimek Windsor, kar je bila praksa za nezakonske otroke._NEWLINE_Ob nastopu vladavine je Elizabeta napovedala, da bo vojvoda Edinbur\xc5\xa1ki zraven nje ob vseh prilo\xc5\xbenostih in na vseh sestankih, razen \xc4\x8de zakon ne dolo\xc4\x8da druga\xc4\x8de. To je pomenilo, da je princ Filip dobil prednost pred prestolonaslednikom, vali\xc5\xbeanskim princem, razen uradno v britanskem parlamentu. V praksi se je v parlamentu pojavil le ob kraljici na letni otvoritvi parlamenta, kjer je hodil in sedel poleg nje._NEWLINE_V nasprotju z razli\xc4\x8dnimi govoricami v preteklosti je osebje blizu kraljici in princu povedalo, da sta imela mo\xc4\x8dno zvezo skozi celoten zakon, kljub razli\xc4\x8dnim kraljevim obveznostim. Kraljica Elizabeta je ob njunem diamanten jubileju (65-letnici poroke) leta 2012 povedala, da je bil Filip zmeraj njena mo\xc4\x8d in vodilo.\n_START_SECTION_\nDol\xc5\xbenosti in mejniki\n_START_PARAGRAPH_\nKot kralji\xc4\x8din soprog je Filip podpiral Elizabeto v vseh novih dol\xc5\xbenostih, ki jih prinese vladarski naslov. Spremljal jo je na raznih slovesnostih, kot je vsakoletno odprtje parlamenta v razli\xc4\x8dnih dr\xc5\xbeavah, na dr\xc5\xbeavnih ve\xc4\x8derjah in na potovanjih v tujini. Bil je prvi \xc4\x8dlan kraljeve dru\xc5\xbeine, ki je letel na helikopterju in obiskal vojaki, ki so sodelovali na slovesnosti. Nikoli ni bil kronan, je pa kle\xc4\x8de pred \xc5\xbeeno prisegel svojo zvestobo in podporo kraljici._NEWLINE_V za\xc4\x8detku petdesetih let 20. stoletja se je njegova svakinja, Elizabetina sestra princesa Margareta, \xc5\xbeelela poro\xc4\x8diti s starej\xc5\xa1im lo\xc4\x8dencem Petrom Townsendom. Novinarji so obto\xc5\xbeili Filipa, da je sku\xc5\xa1al lo\xc4\x8diti par in prepre\xc4\x8diti poroko, vendar je sam to zanikal. Dejal je, da se ne vme\xc5\xa1ava v ljubezenska \xc5\xbeivljenja drugih ljudi. S\xc4\x8dasoma sta se Margareta in Townsend raz\xc5\xa1la. Med letoma 1953 in 1954 sta Filip in Elizabeta opravila \xc5\xa1estmese\xc4\x8dno turnejo po dr\xc5\xbeavah Commonwealtha. Njuna otroka sta ostala doma._NEWLINE_Leta 1956 je vojvoda skupaj s Kurtom Hahnom ustanovil Nagrado vojvode Edinbur\xc5\xa1kega, da bi mladim dal ob\xc4\x8dutek odgovornosti do sebe in doma\xc4\x8dih skupnosti. Istega leta je ustanovil \xc5\xa1tudijske konference Commonwealtha. Med letoma 1956 in 1957 je Filip potoval po svetu na novi ladji HMY Britannia. V tem \xc4\x8dasu je odprl poletne olimpijske igre leta 1956 v Melbournu in obiskal Antarktiko. Kraljica je z otrokoma ostala v Veliki Britaniji. Proti koncu potovanja se je v medijih zna\xc5\xa1el Filipov osebni tajnik Mike Parker, ki se je takrat lo\xc4\x8deval. Tako kot pri Townsendu so mediji to prikazali kot \xc5\xa1kandal in s\xc4\x8dasoma je Parker odstopil. Kasneje je povedal, da ga je vojvoda zelo podpiral in da je tudi kraljica bila zelo dobra z njim. Lo\xc4\x8ditev je sprejel z ob\xc5\xbealovanjem, ni pa je videl kot prekr\xc5\xa1ek. Elizabeta mu je izkazala javno podporo s tem, da ga je odlikovala z redom Royal Victorian Order._NEWLINE_Mediji so za\xc4\x8deli poro\xc4\x8dati, da sta se kraljica in vojvoda razdvojila, kar je Filipa razjarilo, Elizabeto pa osupnilo, zato je to poro\xc4\x8danje trdno zanikala. 22. februarja 1957 je izdala Letters Patent, s \xc4\x8dimer je Filipu podelila naziv princa Zdru\xc5\xbeenega kraljestva. Istega dne so objavili, da se Filipa odslej naziva z \xc2\xbbNjegovo kraljevsko viso\xc4\x8danstvo princ Filip, vojvoda Edinbur\xc5\xa1ki.\xc2\xab_NEWLINE_14. oktobra 1957 je bil imenovan za \xc4\x8dlana Queen's Privy Councila za Kanado, nekak\xc5\xa1nih kralji\xc4\x8dinih odposlancev za to dr\xc5\xbeavo, katere vladar je formalno britanski monarh. Filip je Elizabeti osebno prisegel zvestobo v njeni kanadski rezidenci Rideau Hall v Ottawi. Dve leti kasneje je Kanadskemu zdravni\xc5\xa1kemu zdru\xc5\xbeenju podal predlog za spodbujanje otrok k fizi\xc4\x8dni aktivnosti, saj je menil, da niso dovolj telesno pripravljeni._NEWLINE_Leta 1969 je javno spregovoril o svojem videnju sistema, kot ga imajo republike: \xc2\xbbTo je popolna napaka, da si predstavljamo, da monarhija obstaja, ker je tako v interesu monarha. Ne. Obstaja, ker je tako v interesu ljudi. \xc4\x8ce katerikoli narod kadarkoli odlo\xc4\x8di, da je sistem nesprejemljiv, potem je odvisno njega samega, ali ga bo spremenil.\xc2\xab_NEWLINE_Filip je pokrovitelj ve\xc4\x8d kot 800 organizacij, posebej pa je osredoto\xc4\x8den na okolje, industrijo, \xc5\xa1port in izobra\xc5\xbeevanje. 64 let, vse od leta 1947, je bil predsednik Nacionalnega zdru\xc5\xbeenja za parke, danes znanega pod imenom Fields in Trust. Leta 2013 je vlogo pokrovitelja prevzel njegov vnuk princ William. Med letoma 1961 in 1982 je bil predsednik Svetovnega sklada za divje \xc5\xbeivali v Zdru\xc5\xbeenem kraljestvu. Od leta 1981 je bil mednarodni predsednik tega sklada, od leta 1996 pa je zaslu\xc5\xbeni predsednik. Obenem je pokrovitelj Fundacije dela, bil pa je tudi predsednik Mednarodne konjeni\xc5\xa1ke zveze med letoma 1964 in 1986. V preteklosti je bil tudi kancler univerz v Cambridgeu, Edinburgu, Salfordu in Walesu._NEWLINE_V za\xc4\x8detku leta 1981 je Filip pisal svojemu najstarej\xc5\xa1emu sinu Charlesu, naj se odlo\xc4\x8di, ali bo Lady Diano Spencer zaprosil za roko ali pa bosta prekinila svoje razmerje. Charles se je pod pritiskom o\xc4\x8deta odlo\xc4\x8dil in februarja je bila oznanjena zaroka. Poro\xc4\x8dila sta se \xc5\xa1est mesecev kasneje._NEWLINE_Do leta 1992 je zakon vali\xc5\xbeanskega princa in princese propadel. Kraljica in Filip sta organizirala sre\xc4\x8danje zakoncev, s katerim sta \xc5\xbeelela dose\xc4\x8di spravo, vendar brez uspeha. Filip je napisal Diani pismo, v katerem je izrazil svoje razo\xc4\x8daranje nad njenimi in Charlesovimi zunajzakonskimi aferami. Obenem jo je pozval, naj predstavi svoje videnje zadeve. Filip je bil direkten, Diana pa zelo ob\xc4\x8dutljiva, zato je te\xc5\xbeko prenesla to pismo, vendar pa ga je obenem cenila, saj je bilo to napisano z dobrim namenom. Pozneje sta se Charles in Diana lo\xc4\x8dila._NEWLINE_Leto dni po lo\xc4\x8ditvi je Diana 31. avgusta 1997 umrla v prometni nesre\xc4\x8di v Parizu. Filip je bil takrat skupaj z raz\xc5\xa1irjeno kraljevo dru\xc5\xbeino na po\xc4\x8ditnicah na Balmoralu. V svoji \xc5\xbealosti sta Dianina sinova, princa William in Harry, \xc5\xbeelela obiskati cerkev, kar sta jima stara star\xc5\xa1a tudi omogo\xc4\x8dila. Prvih pet dni po nesre\xc4\x8di sta kraljica in vojvoda skrivala vnuka pred mediji, ki so \xc5\xbeeleli priti do njiju, da sta lahko \xc5\xbealovala zasebno stran od o\xc4\x8di javnosti. Odnos kraljeve dru\xc5\xbeine je povzro\xc4\x8dil javno razburjenje, vendar se je razpolo\xc5\xbeenje javnosti 5. septembra iz sovra\xc5\xbenosti preoblikovalo v spo\xc5\xa1tovanje, ko so predvajali kralji\xc4\x8din govor v \xc5\xbeivo. Dianina sinova sta se obotavljala, ali bi hodila za materino krsto med pogrebno slovesnostjo. Filip je takrat Williamu rekel: \xc2\xbb\xc4\x8ce ne bo\xc5\xa1 \xc5\xa1el za krsto, bo\xc5\xa1 pozneje ob\xc5\xbealoval. \xc4\x8ce bom \xc5\xa1el jaz, bo\xc5\xa1 \xc5\xa1el z menoj?\xc2\xab\xc2\xa0Na dan pogreba so za krsto tako \xc5\xa1li Filip, William, Harry, Charles in Dianin brat._NEWLINE_V naslednjih letih je Mohamed Fayed, o\xc4\x8de Dodija Fayeda, ki je z Diano umrl v nesre\xc4\x8di, trdil, da je princ Filip naro\xc4\x8dil Dianino smrt in da je nesre\xc4\x8da tako bila na\xc4\x8drtovana. Preiskava smrti vali\xc5\xbeanske princese je bila leta 2008 zaklju\xc4\x8dena s sklepom, da ni dokazov o zaroti._NEWLINE_Princ Filip od leta 1990 prejema parlamentarno rento, in sicer 359 000 funtov. Ta slu\xc5\xbei za kritje uradnih stro\xc5\xa1kov pri izvajanju javnih dol\xc5\xbenosti. Reforma kraljevih financ v skladu z Zakonom o dr\xc5\xbeavnih podporah iz leta 2011 ni imela vpliva na rente. Vsak del nadomestila, ki se ne uporabi za kritje uradnih odhodkov, je obdav\xc4\x8den. V praksi do tega ne prihaja in se celotni dodatek uporablja za financiranje njegovih uradnih dol\xc5\xbenosti.\n_START_SECTION_\n21. stoletje\n_START_PARAGRAPH_\nOb Elizabetinem vladarskem zlatem jubileju leta 2002 je predsednik spodnjega doma britanskega parlamenta v svojem govoru pohvalil princa Filipa za njegovo vlogo pri podpori kraljice med njeno vladavino. Obdobje, ki ga je Filip pre\xc5\xbeivel kot soprog monarhinje, je najdalj\xc5\xa1e v britanski zgodovini. Po drugi strani pa je med vsemi soprogami monarhov najvi\xc5\xa1jo starost do\xc4\x8dakala njegova ta\xc5\xa1\xc4\x8da, kraljica mati Elizabeta, ki je umrla stara 101 leto._NEWLINE_Aprila 2008 je bil Filip sprejet v Bolni\xc5\xa1nico kralja Edvarda VII. za oceno in zdravljenje oku\xc5\xbebe v prsnem ko\xc5\xa1u. Hitro si je opomogel in bil tri dni po sprejemu odpu\xc5\xa1\xc4\x8den, da bi dokon\xc4\x8dno okreval na gradu Windsor. Avgusta je \xc4\x8dasnik Evening Standard poro\xc4\x8dal, da ima Filip raka prostate. V Buckinghamski pala\xc4\x8di ponavadi tak\xc5\xa1nih govoric ne komentirajo, v tem primeru pa so naredili izjemo in poslali sporo\xc4\x8dilo za javnost, kjer so novico ozna\xc4\x8dili za neresni\xc4\x8dno in kot vdor v zasebnost. \xc4\x8casopis je novico umaknil in priznal, da je bila la\xc5\xbena._NEWLINE_Junija 2011 je v intervjuju ob praznovanju 90. rojstnega dne dejal, da se bo sedaj upo\xc4\x8dasnil in zmanj\xc5\xa1al svoje dol\xc5\xbenosti, saj je svoje opravil. Njegova \xc5\xbeena, kraljica, mu je ob tem jubileju podelila naziv Lord High Admiral. Med bivanjem v kraljevi rezidenci v Sandringhamu v Norfolku je 23. decembra 2011 za\xc4\x8dutil bole\xc4\x8dine v prsih, zato so ga odpeljali v bolni\xc5\xa1nico Papworth v Cambridgeshiru. Tam so mu uspe\xc5\xa1no napravili koronarno angioplastiko in vstavili stent. 27. decembra je bil odpu\xc5\xa1\xc4\x8den iz bolni\xc5\xa1nice._NEWLINE_Med praznovanjem Elizabetinega vladarskega bisernega jubileja so Filipa 4. junija 2012 zaradi oku\xc5\xbebe mehurja sprejeli v Bolni\xc5\xa1nico kralja Edvarda VII. v Londonu. Dva meseca pozneje se je med bivanjem na gradu Balmoral oku\xc5\xbeba ponovila, zato so ga za pet dni sprejeli v bolni\xc5\xa1nico Aberdeen Royal Infirmary. Junija 2013 je bil sprejet na londonsko kliniko za 11 dni. V tem \xc4\x8dasu so opravili eksplorativno operacijo trebuha. 21. maja 2014 se je Filip v javnosti pojavil z obvezanim desnim zapestjem. Iz Buckinghamske pala\xc4\x8de so sporo\xc4\x8dili, da so mu prej\xc5\xa1nji dan napravili manj\xc5\xa1i poseg._NEWLINE_Princ Filip se je 2. avgusta 2017 umaknil iz svojih kraljevskih dol\xc5\xbenosti. Zadnjo samostojno javno obveznost je predstavljalo sre\xc4\x8danje s kraljevimi marinci. Od leta 1952 je opravil 22219 tak\xc5\xa1nih obveznosti. Preko Twitterja se mu je za \xc2\xbbizjemno \xc5\xbeivljenjsko slu\xc5\xbeenje\xc2\xab\xc2\xa0zahvalila tudi predsednica britanske vlade Theresa May."